নাসির বিন মুরশিদ

**নাসির বিন মুর্শিদ** () (মৃত্যু ১৪ এপ্রিল ১৬৪৯) ছিলেন ওমানের ইয়ারুবা রাজবংশের প্রতিষ্ঠাতা এবং ইবাদি মতবাদের একজন ইমাম। তিনি ১৬২৪ থেকে ১৬৪৯ সাল পর্যন্ত শাসন করেন। তিনি এমন এক বিশৃঙ্খল সময়ে ক্ষমতা গ্রহণ করেন যখন পূর্ববর্তী রাজবংশ ভেঙে পড়েছিল, দেশের অভ্যন্তরীণ অঞ্চলে কোনো আইনশৃঙ্খল ছিল না এবং পর্তুগিজরা প্রধান উপকূলীয় বন্দরগুলো দখল করে রেখেছিল। এক সিরিজ অভিযানের মাধ্যমে তিনি ওমানি উপজাতিদের ওপর তার কর্তৃত্ব প্রতিষ্ঠা করেন।

## পটভূমি
১৭শ শতাব্দীর শুরুর দিকে ওমানের শাসক নাভানি রাজবংশ দুর্বল হয়ে পড়ে এবং রাজ্যের মাত্র অর্ধেক অংশে তাদের নিয়ন্ত্রণ অবশিষ্ট ছিল। ওমানের অভ্যন্তরীণ অঞ্চলগুলো বেশ কিছু ছোট ছোট রাষ্ট্র এবং উপজাতীয় অঞ্চলে বিভক্ত হয়ে পড়ে। ইয়েমেন থেকে আগত ইবাদি মুসলিম উপজাতিরা একসময় সংখ্যাগরিষ্ঠ থাকলেও, অভিবাসনের ফলে সময়ের সাথে সাথে সুন্নি নিজার উপজাতিরা শক্তিতে তাদের সমান হয়ে ওঠে।

নাভানি বংশের দুই ভাই মাখজুম বিন ফাল্লাহ এবং নাভানি বিন ফাল্লাহ ক্ষমতার জন্য প্রতিদ্বন্দ্বিতা করছিলেন। ১৬১৫ সালের দিকে মাখজুম মারা গেলে তার চাচাতো ভাই ওমাইর বিন হিমইয়ার ক্ষমতার লড়াইয়ে যোগ দেন এবং ১৬১৭ সালে ইয়ানুকুলে নাভানি বিন ফাল্লাহকে পরাজিত করেন।

১৬২৪ সালের দিকে ওমাইর বিন হিমইয়ার তার রাজবংশের শেষ শাসক হিসেবে মারা যান এবং উত্তরাধিকার নিয়ে সংঘাত শুরু হয়। সবচেয়ে শক্তিশালী উপজাতিগুলোর মধ্যে একটি ছিল ইয়ারুবা। মালিক বিন আবুল আরার আল-ইয়ারুবি রুস্তাক নিয়ন্ত্রণ করতেন এবং ক্ষমতা দখলের চেষ্টা করেন। বিষয়টি সমাধানের জন্য রুস্তাকে গণ্যমান্য ব্যক্তিদের একটি সভা আহ্বান করা হয় এবং সেখানে শেখ নাসির বিন মুর্শিদ আল-ইয়ারুবি সর্বসম্মতিক্রমে ইমাম নির্বাচিত হন।

## অভ্যন্তরীণ সংগ্রাম
নতুন ইমাম সবার কাছে গ্রহণযোগ্য ছিলেন না এবং নিজার উপজাতিদের কাছ থেকে সম্ভাব্য হুমকির সম্মুখীন হন। নাসির বিন মুর্শিদ অবিলম্বে অভ্যন্তরীণ অঞ্চলের ওপর নিয়ন্ত্রণ প্রতিষ্ঠা করতে শুরু করেন। তিনি তার সেনাবাহিনী গঠন করেন এবং প্রধান শহরগুলোর পাশাপাশি রুস্তাক ও নাখাল দুর্গ দখল করেন। ১৬২০ সালে তার দাদা মালিক বিন আবুল আরার মারা যাওয়ার পর থেকে তার চাচাতো ভাইয়েরা রুস্তাক দুর্গ দখল করে রেখেছিল, যা তিনি দ্রুত উদ্ধার করেন।

১৬২৫ সালে নাসির একটি বাহিনী নিয়ে নাখাল আক্রমণ করেন এবং তার ছোট দাদা সুলতান বিন আবুল আরারের কাছ থেকে তা ছিনিয়ে নেন। সেখানে তিনি আক্রান্ত হলেও শত্রুবূহ্য ভেঙে রুস্তাকে ফিরে আসেন এবং এরপর ইজকি ও নিজওয়া দখল করেন। নাসির তার রাজধানী নিজওয়াতে স্থানান্তরিত করেন, যা ছিল ইবাদি ইমামতের প্রাচীন রাজধানী।

নাসির তার সফল অভিযান অব্যাহত রাখেন এবং শেষ পর্যন্ত আল দাহিরাহ অঞ্চল নিয়ন্ত্রণকারী নিজার উপজাতিদের আক্রমণ করার মতো শক্তিশালী হয়ে ওঠেন। এই অভিযানটি বেশ কয়েক বছর স্থায়ী হয়েছিল এবং সামরিকভাবে সফল হলেও নিজার উপজাতিরা শত্রুতা বজায় রেখেছিল। ১৬৩০-এর দশকে নাসিরকে শেখ নাসির বিন কাতান আল-হেলালির নেতৃত্বে বনি হিলাল উপজাতির চ্যালেঞ্জের সম্মুখীন হতে হয়। বনি হিলালদের দাস ও লুণ্ঠনের উদ্দেশ্যে চালানো আক্রমণগুলো ইমামের জন্য এক আপদ হয়ে দাঁড়িয়েছিল। শেষ পর্যন্ত শেখ নাসিরকে একটি বড় অংকের মুক্তিপণ প্রদানের মাধ্যমে তিনি এই সমস্যার সমাধান করেন।

## পর্তুগিজদের বিরুদ্ধে অভিযান
নাসির ওমানি উপজাতিদের পর্তুগিজদের বিতাড়িত করার একটি সাধারণ লক্ষ্যে ঐক্যবদ্ধ করতে সক্ষম হন। পর্তুগিজরা তখন সুর, কুরাইয়াত, মাস্কাট এবং সোহারের মতো উপকূলীয় শহরগুলো দখল করে রেখেছিল। ১৬৩৩ সালের দিকে নাসির মাস্কাট দখলের জন্য একটি বিশাল সেনাবাহিনী পাঠান, যদিও সেই প্রচেষ্টা সফল হয়নি।

এরপর নাসির জুলফার (বর্তমান রাস আল খাইমাহ) অভিমুখে সৈন্য প্রেরণ করেন। এই বন্দরটি দুটি দুর্গ দ্বারা সুরক্ষিত ছিল—একটি পারস্যদের এবং অন্যটি পর্তুগিজদের অধীনে। ওমানি বাহিনী উভয় দুর্গই দখল করে এবং পারস্যদের বিতাড়িত করে। পর্তুগিজরাও জুলফার ছেড়ে চলে যেতে বাধ্য হয়।

১৬৩৩ সালে নাসির পর্তুগিজদের দখলে থাকা সোহার পুনরুদ্ধারের জন্য সৈন্য পাঠান, কিন্তু সেখানে পরাজিত হন। পর্তুগিজদের সাথে একটি সাময়িক যুদ্ধবিরতি হলেও নাসির পর্যায়ক্রমে তাদের কাছ থেকে সুর এবং কুরাইয়াত দখল করে নেন। পর্তুগিজরা তখন ব্যাপকভাবে দুর্বল ও মনোবলহীন হয়ে পড়েছিল।

১৬৪৩ সালে তিনি সোহার দুর্গ দখল করেন। ১৬৪৬ সালে তিনি ব্রিটেনের সাথে একটি বাণিজ্য চুক্তি স্বাক্ষর করেন। ১৬৪৮ সালে পর্তুগিজদের বিরুদ্ধে পুনরায় যুদ্ধ শুরু হয়, যারা তখন কেবল মাস্কাট দখলে রেখেছিল। ১৬৪৮ সালের অক্টোবরে একটি চুক্তি স্বাক্ষরিত হয় যা পুরোপুরি ওমানিদের অনুকূলে ছিল।

নাসির বিন মুর্শিদ ১৬৪৯ সালের ১৪ এপ্রিল মৃত্যুবরণ করেন এবং তাকে নিজওয়াতে সমাহিত করা হয়। তার স্থলাভিষিক্ত হন তার চাচাতো ভাই সুলতান বিন সাইফ, যিনি শীঘ্রই পর্তুগিজদের দেশ থেকে পুরোপুরি বিতাড়িত করেন।

## তথ্যসূত্র
**উদ্ধৃতিসমূহ**

**উৎসসমূহ**

*
*
*

বিষয়শ্রেণী:ওমানি ইমাম
বিষয়শ্রেণী:ওমানি ইবাদি মুসলিম
বিষয়শ্রেণী:ইয়ারুবা রাজবংশ
বিষয়শ্রেণী:১৬৪৯-এ মৃত্যু
বিষয়শ্রেণী:জন্মের বছর অনুপস্থিত
বিষয়শ্রেণী:১৭শ শতাব্দীর আরব ব্যক্তি